|  |
| --- |
|   **PRIOPĆENJE** |

**INA nastavlja s pripremnim aktivnostima za Projekt obrade teških ostataka u Rafineriji nafte Rijeka**

* **INA potpisala ugovor s renomiranom međunarodnom konzultantskom tvrtkom Neste Jacobs za suradnju na projektu obrade teških ostataka**
* **Neste Jacobs će Ininom timu pružati podršku u pitanjima razvoja i vođenja projekta te nabavnim procesima**

**Zagreb, 7. srpnja 2015.- S ciljem osiguranja vrhunske stručne podrške vlastitom timu u upravljanju projektom obrade teških ostataka u Rafineriji nafte Rijeka, INA je potpisala ugovor s renomiranom međunarodnom konzultantskom tvrtkom Neste Jacobs, koja je specijalizirana za upravljanje velikim industrijskim i tehnološkim projektima. Neste Jacobs će Ininom timu pružati podršku u pitanjima razvoja i vođenja projekta te nabavnim procesima vezanima za tehnologiju postrojenja.**

Komentirajući ovu suradnju, Inin izvršni direktor za Rafinerije i marketing, g. Bengt Oldsberg, izjavio je*„Suradnja s tvrtkom Neste Jacobs predstavlja još jedan korak naprijed u Ininim pripremnim aktivnostima za izgradnju postrojenja za obradu teških ostataka u Rafineriji nafte Rijeka. Formirali smo i poseban organizacijski tim koji se bavi ovim ulaganjem, već imamo niz pokrenutih nabavnih procesa, a započele su i pripreme na lokaciji gdje bi trebalo biti izgrađeno postrojenje”.*

Postrojenje za obradu teških ostataka predstavlja planirani cilj daljnjeg razvoja riječke rafinerije kako bi se osiguralo povećanje udjela proizvodnje visokokvalitetnih (bijelih) proizvoda uz istovremenu obustavu proizvodnje i uporabe teškog loživog ulja s visokim udjelom sumpora što bi Rafineriji donijelo potrebnu konkurentnost i održivost poslovanja. Ulaganje je procijenjeno na 400 milijuna dolara.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 442 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr